In nomine Domini, amen. Anno incarnationis eiusdem millesimo trecentesimo sexto mense septembris, ego Uarnota femina Hugoneti Realet de Asneriis mariti mei, notum facio uniuersis, quod ego laude et assensu dicti mariti mei, uendo et in perpetuum quitto domino Pisio de Mulleyo, curato de Culestris, quamdam peciam uinee, sitam in finagio de Bellefonte, en la uigne don mur, iuxta uineam Hugonis Alaison et iuxta uineam Iohannis Boiceut, quittam et liberam pro decima, precio uigenti librarum Turonensium michi a dicto emptore solutarum et de quibus me teneo plenarie pro pagata. Quare de predicta pecia uinee me et meos heredes penitus deuestio et dictum emptorem et suos heredes corporaliter inuestio de eadem. Promittens pro me et meis per iuramentum meum, super sancta Dei euangelia corporaliter prestitum et sub obligatione omnium bonorum meorum, dictam peciam uinee dicto emptori et suis heredibus contra omnes personas perpetuo garantire, deffendere et facere et prestare quicquid in causa euictionis fieri debet et prestari, contra predictam uenditionem per me uel per alium de cetero non uenire. Et ego predictus Hugonetus maritus dicte uenditricis, predicta omnia laudo penitus et confirmo, promittens pro me et meis per iuramentum meum contra tenorem presentium litterarum non uenire per me uel per alium seu alios in futurum. Nos insuper dicti coniuges uolumus compelli ad omnia premissa tenenda, quasi ex re adiudicata per curiam domini ducis Burgundie, cuius iuridictioni quo ad hoc supponimus nos et nostros heredes. In quorum testimonium litteris istis sigillum dicte curie rogauimus apponi. Actum in presencia Iohannis dicti Rateti notarii Dyuionensis, Alberti de Angesto et Iohannis Chanchar, testium ad hoc uocatorum anno et mense predictis.